Oliy va professional taʼlim tashkilotlarida taʼlim olish imkoniyatlarini yanada kengaytirish chora-tadbirlari toʻgʻrisida
(resolution, 2026-04-13)

Oliy va professional taʼlim tashkilotlarida tahsil olish istagidagi yoshlarning taʼlim olishi uchun keng imkoniyatlar taqdim etish, toʻlov-kontrakt asosida oʻqiyotgan har bir talabaga bilim olish uchun qulay sharoitlar yaratish, yoshlarning ilm-fanga boʻlgan intilishlarini yanada ragʻbatlantirish va yoshlarni moliyaviy qoʻllab-quvvatlash maqsadida: 1. 2024/2025 oʻquv yilidan boshlab respublikadagi barcha oliy va professional taʼlim tashkilotlari bakalavr hamda magistraturaning kunduzgi taʼlim shaklida toʻlov-kontrakt asosida tahsil olish uchun taʼlim krediti ajratishning yangi tizimi yoʻlga qoʻyilsin. Belgilansinki: tijorat banklari Moliya vazirligi tomonidan joylashtiriladigan resurslar hisobidan taʼlim kreditlarini Markaziy bankning asosiy stavkasida ajratadi; taʼlim kreditining asosiy qismi talabaning rasmiy oʻqish muddati tugagandan soʻng yettinchi oydan boshlab 7 yil davomida qaytariladi; taʼlim kreditini rasmiylashtirishda va uning qaytarilishida talabaning doimiy daromad manbaiga ega boʻlgan oila aʼzolari va boshqa uchinchi shaxslar birgalikda qarz oluvchi sifatida qatnashishiga ruxsat etiladi; Ijtimoiy reyestrga kiritilgan oilalar farzandlaridan taʼlim krediti uchun garov va kafilliklar talab etilmaydi. 11. Shunday tartib oʻrnatilsinki, unga koʻra taʼlim krediti 2024/2025 oʻquv yilidan boshlab: a) oliy taʼlim tashkilotlarining birinchi bosqich talabalari hamda professional taʼlim tashkilotlari oʻquvchilari uchun toʻlov-kontrakt summasi miqdorida ajratiladi; b) oliy taʼlim tashkilotlarining ikkinchi va undan yuqori bosqich talabalari uchun fanlarni oʻzlashtirishning oʻrtacha koʻrsatkichi (grade point average): “3” dan past boʻlgan taqdirda, toʻlov-kontrakt summasining koʻpi bilan 80 foizi miqdorida ajratiladi, bunda kredit toʻlov-kontrakt summasining dastlabki 20 foizi talaba tomonidan toʻlangandan keyin ajratiladi; “3” va undan yuqori boʻlgan taqdirda va (yoki) Ijtimoiy reyestrga kiritilgan oilalarning taʼlim olayotgan aʼzolari uchun taʼlim krediti toʻlov-kontrakt summasi miqdorida ajratiladi. Bunda: a) joriy oʻquv yili uchun taʼlim kreditini olmoqchi boʻlgan talabaning fanlarni oʻzlashtirishining oʻrtacha koʻrsatkichi (grade point average) avvalgi oʻquv yili yakuni boʻyicha “Oliy taʼlim jarayonlarini boshqarish” (HEMIS) axborot tizimidan olinadi; b) talabaning fanlarni oʻzlashtirishining oʻrtacha koʻrsatkichi (grade point average) va tegishli maʼlumotlari “Oliy taʼlim jarayonlarini boshqarish” (HEMIS) axborot tizimida, toʻlov-kontrakt toʻgʻrisidagi maʼlumotlari esa “Talabalarga shartnoma asosida koʻrsatiladigan xizmatlar hisobini yuritish” (kontrakt.edu.uz) axborot tizimi orqali avtomatik tarzda shakllantiriladi; v) nodavlat va xorijiy oliy taʼlim tashkilotlari talabalarining toʻlov-kontrakt toʻgʻrisidagi maʼlumotlari ularning oʻz axborot tizimlarini “Talabalarga shartnoma asosida koʻrsatiladigan xizmatlar hisobini yuritish” (kontrakt.edu.uz) axborot tizimiga integratsiya qilish yoki mazkur axborot tizimidan foydalanish orqali shakllantiriladi. 2. Taʼlim kreditlari boʻyicha tijorat banklarini moliyaviy resurslar bilan taʼminlash uchun Moliya vazirligi huzurida Taʼlim kreditini moliyalashtirish jamgʻarmasi (keyingi oʻrinlarda — Jamgʻarma) tashkil etilsin. Jamgʻarmaga Davlat budjetidan 2021-yilda kamida 1 trillion soʻm, keyingi yillarda haqiqiy talabdan kelib chiqib mablagʻlar ajratilsin. Jamgʻarma mablagʻlarini shakllantirish manbalari etib quyidagilar belgilansin: Davlat budjetidan ajratiladigan mablagʻlar; Jamgʻarma tomonidan avval ajratilgan resurslarning qaytishidan tushadigan mablagʻlar va ulardan olinadigan foiz toʻlovlari; Jamgʻarmaning vaqtincha boʻsh mablagʻlarini tijorat banklariga joylashtirish hisobiga foizli tushumlar; Xalqaro moliya institutlarining imtiyozli kreditlari, homiylik, grant mablagʻlari va qonunchilik hujjatlarida taqiqlanmagan boshqa manbalar. 3. Belgilab qoʻyilsinki: Jamgʻarma yuridik shaxs maqomiga ega boʻlmagan holda Moliya vazirligida alohida ochiladigan shaxsiy gʻazna hisobvaragʻi shaklida tashkil etiladi; Jamgʻarma faoliyati Moliya vazirligi markaziy apparatiga ajratiladigan 3 ta shtat birligidan iborat boʻlinma tomonidan amalga oshiriladi; Jamgʻarma mablagʻlari hisobiga tijorat banklarining soʻrovlariga asosan ularga Markaziy bankning asosiy stavkasida taʼlim krediti ajratish uchun mazkur stavkadan 4 foiz bandga past boʻlgan stavkada resurslar ajratiladi; Markaziy bankning asosiy stavkasi pasaytirilgan taqdirda, resurs mablagʻlari va taʼlim krediti boʻyicha foiz stavkasi mutanosib ravishda pasaytiriladi, oshirilgan taqdirda esa oʻzgarishsiz qoladi. Jamgʻarma mablagʻlari taʼlim kreditlarini moliyalashtirish bilan bir qatorda, xalqaro moliya institutlari va xorijiy hukumat moliya tashkilotlari ishtirokida amalga oshiriladigan loyihalarni tayyorlash va amalga oshirish bilan bogʻliq xarajatlar, shu jumladan, konsalting xizmatlari, audit, axborot tizimlarini ishlab chiqish va joriy etish (dasturlash) hamda boshqa tegishli xarajatlarni moliyalashtirish uchun ham yoʻnaltirilishi mumkin. Bunda mazkur xarajatlar Oʻzbekiston Respublikasi qonunchiligi va xalqaro shartnomalar talablariga muvofiq amalga oshiriladi. 4. Vazirlar Mahkamasi ikki hafta muddatda quyidagilarni nazarda tutuvchi Moliya vazirligi huzurida Taʼlim kreditini moliyalashtirish jamgʻarmasi hisobidan oliy taʼlim tashkilotlarida toʻlov-kontrakt asosida oʻqish uchun taʼlim kreditlarini ajratish toʻgʻrisidagi nizomni tasdiqlasin: taʼlim kreditlari boʻyicha yuzaga keladigan kredit tavakkalchiligini Moliya vazirligi va tijorat banklari oʻrtasida taqsimlash hamda Jamgʻarmadan ajratilgan mablagʻlarning bir qismini tijorat banklari tomonidan garov depoziti sifatida qabul qilish; respublikadagi davlat oliy taʼlim muassasalari, xususiy va xorijiy oliy taʼlim tashkilotlari hamda ularning filiallari talabalariga kontrakt toʻlovlari uchun kredit ajratish; Jamgʻarma tomonidan taʼlim kreditlari uchun mablagʻlar ajratishda tijorat banklariga qoʻyiladigan muvofiqlik mezonlarini oʻrnatish. 5. Moliya vazirligi Jamgʻarmaga 2021-yilda mablagʻlarning Davlat budjeti va davlat maqsadli jamgʻarmalari mablagʻlari, budjetni qoʻllab-quvvatlash uchun jalb qilinadigan xalqaro moliya institutlari va xorijiy hukumat moliya tashkilotlarining kreditlari, suveren xalqaro obligatsiyalarni chiqarish va qonunchilik hujjatlari bilan taqiqlanmagan boshqa manbalar hisobidan ajratilishini, 2022-yildan boshlab esa Davlat budjeti parametrlarida nazarda tutilishini taʼminlasin. 6. Oliy va oʻrta maxsus taʼlim vazirligi manfaatdor vazirlik va idoralar bilan birgalikda bir oy muddatda qonunchilik hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 7. Mazkur qarorning ijrosini nazorat qilish Oʻzbekiston Respublikasi Bosh vazirining oʻrinbosari B.A. Musayev, oliy va oʻrta maxsus taʼlim vaziri A.X. Toshkulov hamda moliya vaziri T.A. Ishmetov zimmasiga yuklansin.